Minecraft

Cara permainan

Minecraft ialah permainan dunia terbuka yang tidak mempunyai tujuan tertentu untuk pemain capai, lantas memberikan pemain kebebasan yang banyak dalam memilih cara permainan. Terdapat juga sistem pencapaian, tetapi ia terpulang kepada pemain sama ada mahu mengikuti sistem ini atau tidak. Secara lalai, permainan ini dimainkan dari pandangan diri pertama, tetapi pemain mempunyai pilihan untuk bermain dalam mod diri ketiga. Cara permainan utamanya berkisarkan memecahkan dan meletakkan blok-blok. Dunia permainan ini sebenarnya dibentuk oleh objek-objek 3D kasar – terutamanya kiub – yang disusun dalam corak grid tetap dan melambangkan bahan-bahan berbeza seperti tanah, batu, berbagai-bagai bijih, air dan batang pokok. Walaupun pemain boleh bergerak dengan bebas dalam dunia permainan, objek dan barangan hanya boleh diletakkan di kedudukan tetap relatif kepada grid. Pemain boleh mengumpul blok-blok bahan ini dan meletakkannya di tempat lain, lantas membolehkan pelbagai pembinaan.
Pada permulaan permainan ini, pemain diletakkan di permukaan dunia permainan yang dijana mengikut prosedur dan secara mayanya tidak terhingga. Pemain boleh bergerak merentasi muka bumi yang terdiri daripada dataran, gunung-ganang, hutan, gua, dan pelbagai jasad air. Dunia ini dibahagikan kepada biom-biom yang menjangkau daripada gurun kepada hutan hingga kepada daratan salji. Sistem masa dalam permainan ini mengikuti kitaran siang-malam, dengan satu kitaran lengkap bersamaan 20 minit dalam dunia sebenar. Sepanjang permainan, pemain akan bertemu pelbagai watak bukan pemain yang dikenali sebagai perusuh, termasuklah haiwan, orang kampung dan makhluk-makhluk kejam. Pada waktu siang, haiwan-haiwan yang tidak ganas seperti lembu, khinzir dan ayam terhasil. Mereka boleh diburu untuk makanan dan bahan penghasilan kraf. Pada waktu malam dan di kawasan gelap, perusuh-perusuh kejam seperti labah-labah besar, rangka dan zombi terbentuk. Beberapa makhluk Minecraft yang unik telah menarik perhatian pemberi maklum balas, seperti Creeper, makhluk meletup yang menyusup menghampiri pemain, dan Enderman, makhluk yang memiliki kebolehan teleportasi dan mengutip blok-blok.
Dunia permainan ini dihasilkan mengikut prosedur selama pemain menerokanya, menggunakan benih yang diperoleh daripada jam sistem pada masa pembentukan dunia melainkan ia dimasukkan secara manual oleh pemain. Meskipun ada had dalam pergerakan menegak, Minecraft membolehkan dunia permainan yang luasnya tidak terhingga terbentuk pada satah mendatar dan hanya mendapat masalah teknikal apabila jarak yang teramat jauh dicapai. Hal ini boleh dilakukan oleh permainan ini dengan membahagikan data dunia permainan ini kepada bahagian-bahagian yang lebih kecil yang dikenali sebagai "ketulan" (chunks), yang hanya dihasilkan atau dimuatkan ke dalam memori apabila ada pemain berhampiran.
Sistem fizik permainan ini, yang gravitinya tidak mempengaruhi kebanyakan blok pepejal, telah digambarkan sebagai tidak realistik oleh pemberi ulasan. Cecair dalam permainan ini mengalir daripada satu sumber iaitu satu blok cecair yang boleh dialihkan dengan meletakkan blok pejal di atasnya. Sistem kompleks boleh dihasilkan oleh alatan-alatan mekanikal, litar elektrik dan pintu-pintu logik primitif yang dibina menggunakan bahan yang hanya wujud dalam permainan ini yang dikenali sebagai redstone.
Minecraft mempunyai lima dimensi lain selain dunia utama – dimensi Nether dan The End. Nether ialah dimensi seperti neraka yang boleh dicapai melalui portal binaan pemain. Ia mengandungi banyak sumber yang unik dan boleh digunakan untuk bergerak pada jarak yang jauh dalam dunia utama. The End ialah tanah gersang di mana naga bos yang dinamakan Ender Dragon berkuasa. Jika naga ini dibunuh, kredit akhir permainan ini dipaparkan yang ditulis oleh penulis Ireland, Julian Gough. Pemain kemudiannya dibenarkan teleport kembali ke titik terbentuk asal mereka di dunia utama dan akan menerima pencapaian "The End".
Permainan ini terdiri daripada dua mod permainan utama: kemandirian dan kreatif. Ia juga mempunyai sistem kesukaran empat tahap yang boleh diubah; kesukaran yang paling mudah (aman; "peaceful") membuang sebarang makhluk kejam yang terbentuk.